Versekeringsmaatskappy Momentum weier om kapingslagoffer se polis uit te betaal na dood omrede hy nie sy hoë bloedsuikervlakke bekend gemaak het nie – Is dit hoe misdaadslagoffers nou behandel word in Suid-Afrika? | SAUK.co.za - Nuus.info
Die versekeringsmaatskappy Momentum het Maandag vure probeer doodslaan ná kritiek op sy besluit om nie ’n misdaadslagoffer se polis aan sy familie uit te betaal nie.
Hoewel kapers Nathan Ganas (42) voor sy huis in Durban doodgeskiet het toe hy sy vrou wou beskerm, weier Momentum om sy lewenspolis van R2,4 miljoen uit te betaal omdat hy nie sy hoë vlakke van bloedsuiker bekend gemaak het toe hy die polis uitgeneem het nie.
Momentum het boonop R50 000 wat hy reeds uitbetaal het om Ganas se begrafniskoste te dek, teruggeëis.
Nadat ’n storm van kritiek die naweek teen die maatskappy losgebars het, het hy ’n “sakebesluit geneem” om nie die R50 000 terug te eis nie.
Momentum hou egter vol dat Ganas oneerlik was oor sy mediese geskiedenis toe hy die polis in 2014 uitgeneem het. Nadat hy in Maart 2017 dood is, het die maatskappy vasgestel dat Ganas ’n geskiedenis van hoë bloedsuikervlakke gehad het, wat daarop neergekom het dat hy ’n diabeet was. Hy is nooit as diabeet geklassifiseer en chroniese behandeling gegee nie.
Michele Coetsee van Momentum het vroeër in Beeld se rubriek Tot u diens gesê Ganas het geweet hy is ’n hoërisiko-pasiënt met kroniese hoë bloedsuikervlakke. Sy mediese geskiedenis het getoon hy is onder meer vir hipertensie en diabetes behandel.
Volgens Momentum was daar verskeie bloedtoetse wat hoë suikervlakke gewys het. Die laaste toets is twee weke voordat Ganas die polis uitgeneem het, gedoen.
“Ons is waarlik jammer vir die tragiese omstandighede waarin Ganas oorlede is en vir sy gesin se verlies, maar dit is duidelik hy was vooraf bewus van sy mediese toestand,” het Momentum vandeesweek gesê.
Die ombudsman vir langtermynversekering het beslis Momentum was reg om nie die eis uit te betaal nie.
“ Sodra ons bewyse het dat ’n kliënt oneerlik was, stel ons die saak op ’n objektiewe manier reg, en in die belang van regverdigheid vir al ons kliënte.”
As kliënte toegelaat word om feite te verdraai, sal dit ’n impak hê op ander kliënte wie se premies sal styg.
“Die versekeringsbedryf het streng reëls. Een kliënt wat nie te goeder trou optree nie, kan nie toegelaat word om die res te benadeel nie.”
Momentum sê as hy vooraf geweet het van Ganas se siekte, sou hy sy aansoek om versekering afgekeur het.
“Die versekeringsbedryf het ’n verpligting teenoor bestaande kliënte om konsekwent op te tree om die gedeelde poel van risiko’s te bestuur. Ondanks die feit dat ons absolute simpatie met die weduwee het, is dit belangrik om nie-openbaarmaking op ’n konsekwente wyse te benader en nie die voordele van kliënte wat te goeder trou optree te benadeel deur toegewings te maak om eise toe te staan waar belangrike inligting weerhou is nie,” sê die maatskappy.
Benewens die feit dat hy Ganas se familie toelaat om die R50 000 te hou, sal hy al Ganas se premies terugbetaal, soos die geval is as ’n eis weens nie-openbaarmaking afgekeur word.
Volgens Momentum het hy in 2017 net 0,4% van sy eise weens nie-openbaarmaking afgekeur.
Die berig is geplaas op Netwerk24 se webblad
« Gruweldade en plaasmoorde in SA: Bekende Europarlementslid skep bewustheid dat reënboognasie in bloedige chaos verval het
Kort en kragtig vir nog ‘n “PAYBACK THE MONEY” geval »